འབྲོག་མིས་པཎྜི་ཏ་མང་པོའི་མདུན་ནས་གཞུང་ལུགས་མང་པོར་སྦྱངས།ལྷོ་བལ་དུ་ལོ་བཅུ་གསུམ་ལ་སློབ་གཉེར་བྱས་ཏེ་སླར་བོད་དུ་ཕེབས།མཁས་པ་ཆེན་པོར་གྱུར་ཡོད་པས་འཆད་སྤེལ་གྱིས་སློབ་མ་ཤིན་ཏུ་མང་པོ་བསྐྱངས་པ་ནི་ས་སྐྱ་འདེབས་པ་པོ་འཁོན་དཀོན་མཆོག་རྒྱལ་པོ་སོགས་སོ།།ཇོ་བོ་བོད་དུ་ཕེབས་དུས་འབྲོག་མི་ལོ་ལྔ་བཅུ་མངའ་རིས་ཀྱི་རྗེ་བོ་ལྷ་བླ་མ་ཡེ་ཤེས་འོད་དང་བྱང་ཆུབ་འོད་ཀྱི་རིང་ལ་རྒྱ་གར་ནས་པཎྜི་ཏ་མང་པོ་སྤྱན་དྲངས་ཀྱང་བསྟན་པ་སྤྱི་ལ་དག་ཐེར་མཐའ་ཆོད་པ་ཞིག་བྱེད་མཁན་མ་བྱུང་བས།ལོ་ཙཱ་བ་རྒྱ་བརྩོན་སེང་སོགས་མི་ལྔ་རྒྱ་གར་དུ་མངགས་ནས་བི་ཀྲ་མ་ལ་ཤཱི་ལའི་པཎྜི་ཏ་ཆེན་པོ་ཇོ་བོ་རྗེ་དཔལ་ལྡན་ཨ་ཏི་ཤ་མཚན་དངོས་མར་མེ་མཛད་དཔལ་ཡེ་ཤེས་བྱ་བ་སྤྱན་དྲངས།ཁོང་ནི་རྒྱ་གར་ཤར་ཕྱོགས་བྷང་ག་ལའི་ཡུལ་གྱི་ཟ་ཧོར་རྒྱལ་པོའི་སྲས་སུ་རབ་བྱུང་གོང་གི་ཆུ་རྟ་སྤྱི་ལོ་༩༨༢ལ་འཁྲུངས།དགུང་ལོ་ཉེར་གཅིག་ཚུན་ལ་ཐུན་མོང་གི་རིག་གནས་སྒྲ་ཚད་བཟོ་གསོ་ལ་མཁས་པར་གྱུར་ནས་ལོ་བཅོ་ལྔའི་དུས་རྟོག་གེ་བ་མཁས་པ་ཞིག་ཀྱང་རྩོད་པས་ཚར་བཅད།